Tom Lantos lánya is visszaadja lovagkeresztjét
Nehéz szívvel döntött úgy, hogy visszaküldi a kitüntetést, amelyet 2009-ben vehetett át Bajnai Gordontól Katrina Lantos Swett - írta Tom Lantos lánya a Népszabadság birtokába jutott levelében.
Hozzátette, azt remélte, egy nap tovább adhatja gyermekeinek a lovagkeresztet: "sajnálom, hogy erre nem lesz lehetőségem. Ám az, hogy a kormány úgy döntött, lovagkeresztet adományoz ki Bayer Zsoltnak, beszennyezte ezt a nemes kitüntetést. Bayer nyílt és gyűlölködő antiszemitizmusa és rasszizmusa, ilyen irányú munkássága teljességgel értéktelen és hitvány. Undorító írásaiért és megszólalásaiért megrovást érdemel, nem kitüntetést". Maximillian Teleki, az Amerikai Magyar Koalíció elnöke a lapnak úgy nyilatkozott, "sokan támogattuk a jelenlegi Fidesz-kormány számos, ha nem is az összes lépését. Különösen azt, hogy kijelentették, zéró toleranciát hirdetnek az antiszemitizmussal szemben. Ezért kérdezzük azt magunktól, hogy vajon hogyan képesek most ellentmondani maguknak és semmibe venni saját irányelvüket".